
Részképességek fejlesztése a Pompás Napok módszerrel

Kutatási témámnak a Pompás Napok népmesemódszertanát választottam, hiszen nagyon fontosnak tartom, hogy a 21. századi gyermekek is megismerkedjenek a népmesékkel, néphagyományokkal.
Az iskolaérettség feltétele a részképességek bizonyos fokig történő elsajátítása. Lukács Józsefné könyveiben leírt részképességeket vettem alapul, vajon a Pompás Napok módszertan is képes-e megfelelő módon fejleszteni a különböző részképességeket?
A néphagyományok megtartása és tovább örökítése fontos egy népmesemódszertan szempontjából, vajon a módszertan alapítói mit gondolnak erről?
Több mesés módszertan is megismerhető országszerte, mégis vajon miben lehet más a Pompás Napok, mennyire látják a módszertant alkalmazó pedagógusok a fejlesztő hatásokat?
A Pompás mesélés egyértelműen - mint minden korunkban ismert módszertani mesélés - eltér a hagyományostól, vajon a gyakorlatban ez hogyan jelenik meg, hogyan valósul meg?
Kutatási módszernek elsősorban Kontra József könyvében leírt strukturált interjút választottam, előre megfogalmazott kérdésekkel álltam a két Pompás Napok alapítói elé. A kérdésekre érkezett válaszok nagymértékben fedik egymást, hiszen egy módszertannal kapcsolatban nem is nagyon lehetne széthúzó kérdéseket feltenni.
Kutatási módszerem volt még egy online kérdőív volt, melyben a Pompás Pedagógusok véleménye érdekelt. Olyan pedagógusokat kérdeztem, akik már végeztek Pompás Napok képzést, alkalmazzák az óvodában/iskolában a módszertant. 
Utolsó módszernek népmese foglalkozások összehasonlítását választottam, egy hagyományos és egy Pompás Napok módszertanával történő mesélést. 
Kutatásom végén egy átfogó képet kaptam. A módszertan a komplexitásra törekszik, igyekeznek minden népmese feldolgozásba a lehető legtöbb tevékenységi területet bevonni, a legtöbb részképesség-területet fejleszteni. A néphagyományokat nem csak megismertetni, továbbadni is igyekeznek. A népdalok, a népi játékok, mondókák mind rendelkezésre állnak a hagyományok ismertetésére, játékos foglalkozások keretein belül a gyermekek elsajátíthatják, megőrizhetik azokat. Pedagógusok válaszaiból beigazolódott, hogy a módszertan alkalmas a részképességek fejlesztésére. A mesetevékenységek megfigyelésénél egyértelművé vált számomra, hogy sokkal több gyermeket mozgat meg a Pompás Napok komplex módszertana, mint a hagyományos mesélés. A Pompás mese fárasztóbb, több ingert ad, de több részképességet is fejleszt, míg a hagyományos mese inkább pihentetőbb, nyugodtabb.



